Galko, Ľubomír, poslanec NR SR (2024-01-18):
Ďakujem pekne, vážené panie poslankyne, páni poslanci, vážená vraj koalícia lepšieho, pokojnejšieho a bezpečnejšieho žitia, hneď na úvod poviem, že tvrdenie, že ste vládou lepšieho, pokojnejšieho a bezpečnejšieho žitia už neznie ani ako zlý žart. Lebo za tie tri mesiace, čo ste pri moci, ste to tu rozmlátili na cimpr-campr a žije sa tu horšie, nepokojnejšie a nebezpečnejšie. A významnou mierou sa o to pričinil aj ten paškvil, ktorý ste sem priniesli a ktorý prerokúvame, a síce návrh zákona na skrátené legislatívne konanie o vládnom návrhu zákona, ktorým sa mení a dopĺňa Trestný zákon a súvisiace zákony. Teraz by som sa tu pristavil pri niektorých veciach, ktoré tu buď neboli vôbec v tej doterajšej dlhej rozprave spomenuté alebo zazneli nedostatočne. Po prvé, na jednej strane zopár právnikov, naozaj zopár, typu oportunista Burda, dekan právnickej fakulty, prípadne štátna tajomníčka Kurilovská, ktorá ale už je politička, čiže ju ako odborníčku už brať nemôžeme, ktorí vyslovili podporu tomu, čo robíte, a na druhej strane obrovské množstvo odborníkov, ktorí kritizujú danú novelu. A aj tí odborníci, či už sudcovia, prokurátori, niektorí jedinci, ktorých podsúvate, že súhlasia s vašou novelou, oni vás vôbec neobhajujú, oni neobhajujú zrušenie Úradu špeciálnej prokuratúry, oni napríklad vyslovili len názor, že trebárs aj krajskí prokurátori sú šikovní a dostatočne odborne zdatní. Čiže bránili ich odbornosť, čo je v úplnom poriadku, nikto z nás to nespochybňuje, ale oni vás nepodporili. Po druhé, nikto ani z tých ľudí, ktorými operujete, ktorí vás akože podporili, či už ten dekan Burda, alebo ja neviem, či vôbec ešte niekto existuje, nikto neobhajuje skrátené legislatívne konanie, nikto. Nikto. Nikto nehovorí o hospodárskych škodách, o nejakom ohrození ľudských práv a slobôd, ani jeden človek, ak teda nerátame ľudí, ktorým hrozí basa, hej, typu Gašpar, Para, Lindtnera a podobne, ktorí sú obžalovaní a obvinení a sú v ťažkom konflikte záujmov. Alebo Robert Fico a Robert Kaliňák, ktorí síce nie sú obvinení, lebo ich vytiahla tá svetoznáma trišesťtrojka, ale tí sú v konflikte záujmov tiež. Skrátené legislatívne konanie neobhajujú ani neutrálne nastavení alebo nejednoznačne sa vyjadrujúci ľudia, ľudia, ani napríklad generálny prokurátor, nikto. Čo je horšie alebo možno lepšie, je to, že počas tejto dlhej rozpravy sa udiala jedna vec. A ja som presvedčený, že zo začiatku ste niektorí poslanci koalície mohli byť nastavení, že tento návrh je o. k, že je v poriadku, že ho môžete podporiť, ale teraz už musíte vidieť, že to je doslova šialené, to, čo sem minister Susko priniesol. Schválne, povedzte mi, čo to musí byť, s prepáčením, za magora, čo dovlečie do parlamentu návrh zákona, ktorý ak bude schválený, zabezpečí, že pri akejkoľvek lúpeži alebo pokuse o lúpež, kde bude nižšia hodnota ako 35-tisíc eur, dostane páchateľ domáce väzenie alebo podmienku. A dokonca bude mať sudca povinnosť uplatniť takýto smiešny akože trest. Kto príčetný je ochotný za takéto niečo zahlasovať? V podstate sa bude jednať o každý jeden trestný čin lúpeže alebo lúpeže v štádiu pokusu, pretože komu niekto ulúpi viac ako 35-tisíc eur? To znamená, že za každú lúpež alebo pokus o ňu bude domáce väzenie alebo podmienka. To sa tu bude lúpiť od večera do rána a od rána do večera. Moc vás po mene nepoznám, kolegovia, ale, Štefan, ty súhlasíš s takýmto niečím? Máš niekoľko detí, máš aj malé deti a si teraz predstav, že pôjde tvoja manželka po ulici s kočárom alebo ja neviem s čím, s dieťaťom vaším a niekto ju prepadne a priloží jej nôž na krk a ju olúpi. A ten človek dostane domáce väzenie. Štefan, ty s takýmto niečím súhlasíš? Ako pod toto si ochotný sa podpísať? Človek, ktorý takéto niečo navrhne v skrátenom legislatívnom konaní, ľudia, ktorí takéto niečo odhlasujú, sa museli zblázniť, Štefan. Takí ľudia sa museli zblázniť. A preto aj vaše druhé zdôvodnenie skráteného legislatívneho konania, vraj treba urýchlene pristúpiť k humanizácii trestov v Trestnom zákone za niektoré druhy trestných činov s ohľadom na princípy právneho štátu a rešpektovania základných ľudských práv, je doslova tragické. Humanizovať tresty tak, že budete lupičom, čo budú prepadávať ľudí, dávať domáce väzenie alebo do... alebo podmienku, to chce slušnú dávku, ja neviem, stupidity alebo debility? Ako mne je ľúto, že sa musím takto vyjadrovať, ale keď raz niekto niekoho tým nožom pri tej lúpeži podreže, pri tej lúpeži, ku ktorej ho vy motivujete, on skratuje a niekoho podreže, tak tí podo... pozostalí toho, tej obete, oni vám nebudú potom len nadávať, ako oni vám to ináč vysvetlia. Ináč sa budú k vám správať za to, že ste toto odhlasovali. A to je len jedna vec katastrofálna, ktorú tento návrh zákona, ktorý prerokúvame, ktorá vyplávala na povrch. Aj prezidentka Čaputová dnes o nej hovorila. Takýchto doslova zvráteností je tam oveľa viacej. Prokurátor Úradu špeciálnej prokuratúry Ladislav Masár povedal, že návrh zákona zavádza tzv. ročné okno na, na kradnutie. To znamená, keď Robert Kaliňák, Robert Fico budú kradnúť jak murovatí celý rok a potom tri roky sa nič nestane, tak sa im všetko premlčí. To sa týka všetkých starostov, primátorov, však aj ty si starosta. Ale starosta kradnúť jak po nebohom, nikdy sa ta no... na to nedôjde v jeho volebnom období a vždy sa dôjde na to až, až po, po štyroch rokoch a ten človek obíde bez trestu, to bude premlčané. Pod toto sa chcete podpísať? Ja rozumiem tomu, že za takúto zmenu premlčacej doby, že takáto zmena sa páči Petrovi Pellegrinimu, tomu rozumiem, pretože o tom svedok vypovedal, že zobral úplatok 150-tisíc eur v krabici od šampanského, on životne potrebuje, aby sa to premlčalo skorej, ako sa to vyšetrí, ale prečo vy ostatní sa chcete pod toto podpísať? Čo chcete, aby sa tu, aby tu verejní funkcionári a samospráva, predstavitelia samosprávy, aby tu kradli ako straky celé obdobie, alebo, alebo čo chcete? Predseda rady prokurátorov povedal, že už dnes všetci obvinení sťahujú a obžalovaní sťahujú svoje výpovede, dohody o vine a trestoch, len kvôli tomu, že čakajú na lepšie tresty. Prestávajú spolupracovať a to ešte, ešte o tom len rokujeme v skrátenom legislatívnom konaní. Vy si uvedomujete, čo už dnes ste spôsobili? To, čo ste spôsobili, to už dnes sú neodstrániteľné škody a následky. Na záver, posledné dve minúty využijem na to, aby som sa obrátil na kolegov z opozície. My nesmieme naletieť tejto koalícii podvodníkov a klamárov. Nesmieme sa stať súčasťou ich perfídnej hry. Oni dnes na základe doslova nášho až heroického výkonu niekedy aj na základe verejného tlaku začínajú akože cúvať. Sľubujú zmeny v druhom čítaní, hrajú divadlo všelijakými stretnutiami s generálnym prokurátorom, robia si piár, mediálne výstupy, to je len divadlo, dámy a páni! To je divadlo hadov, ktorí sa okolo vášho krku s príjemným sipotom obvinú a v príhodnej chvíli, keď nedáte pozor, tak vás doňho uštipnú, smrteľne vás doňho uštipnú. Povedzme si to jasne, toto je neopraviteľný návrh zákona, ktorý musíme spoločne zniesť zo sveta, aj keby sme tu mali v Národnej rade obštruovať najbližšie dva roky, aj keď by mali ľudia protestovať v uliciach až do najbližších volieb, aj keď by sme sa mali obracať na Ústavný súd dvakrát do týždňa. Podhodia nám nejakú kosť a budú sa nás snažiť oklamať. My to nesmieme dopustiť, kolegovia, vytrvajme. Žiadajme jediné, stiahnutie tohto škandalózneho návrhu bez akýchkoľvek kompromisov. Vieme to, vieme, že moci a vlády sa uchopila po týchto voľbách mafia, s ktorou demokratická opozícia nemá v prípade ničoho, čo sa týka spravodlivosti, spoločné, žiaden prienik. My v opozícii, dámy a páni, nemáme nič spoločné s ľuďmi, ako je Tibor Gašpar, Robert Kaliňák, Robert Fico, Peter Pellegrini, naše dve množiny hodnôt a zásad sú absolútne disjunktné. Nikdy na to, kolegovia z demokratickej opozície, nezabudnime! Ďakujem vám za pozornosť. (Potlesk.)